Diari Oficial de la Generalitat Valenciana


Sumari del DOGV 4086, del 14-09-2001 (2001/8947)

ACORD de 26 de juliol de 2001 de la Comissió Territorial d'Urbanisme de Castelló, relatiu a l'aprovació definitiva de l'homologació de l'àrea de les Amplàries, al municipi d'Orpesa.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   4086

Data del DOGV
:   14-09-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/8947


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Orpesa
    * pla d'urbanisme

ACORD de 26 de juliol de 2001 de la Comissió Territorial d'Urbanisme de Castelló, relatiu a l'aprovació definitiva de l'homologació de l'àrea de les Amplàries, al municipi d'Orpesa. [2001/M8947]
  
Vist l'expedient relatiu a l'homologació de l'àrea de les Amplàries d'Orpesa, i de conformitat amb els següents:
  
Antecedents
  
1. El document d'homologació de l'àrea de les Amplàries va ser sotmesa a informació al públic mitjançant anuncis publicats en el periòdic Levante de 16 de maig de 2001 i en el Diari Oficial de la Generalitat Valenciana de 16 de maig de 2001. Transcorregut el període d'informació al públic, durant el qual no es van formular al·legacions, el ple de l'ajuntament va aprovar provisionalment l'homologació en sessió de 18 de juny de 2001.
  
2. El document d'homologació està compost d'una part escrita (formada per antecedents, contingut de l'homologació, ordenació estructural i fitxes) i per una documentació gràfica amb plans d'informació i d'ordenació.
  
3. L'objecte del document és l'homologació a la Llei 6/1994, de 15 de novembre, Reguladora de l'Activitat Urbanística (LRAU), d'una àrea de sòl urbanitzable no programat residencial de l'àmbit denominat les Amplàries del municipi d'Orpesa, delimitat entre el mar Mediterrani, el sòl urbà de la urbanització Marina d'Or, el ferrocarril i el terme municipal de Cabanes.
  
L'homologació estableix l'ordenació estructural d'aquesta zona, la qual es delimita com una única àrea de repartiment, amb un aprofitament tipus de 0,75 m2/m2. L'ús tipològic global és el de residencial bloc exempt. Dins de l'àrea de repartiment es delimiten quatre sectors.
  
El resum dels paràmetres urbanístics de l'homologació és el següent:
  
Sistema d'ordenació Edificació aïllada
  
Tipologia edificatòria Bloc exempt
  
Ús global Residencial
  
Densitat màxima 75 habitatges/hectàrea
  
Aprofitament tipus àrea repartiment 0,75 m2t/m2s
  
Els coeficients d'edificabilitat bruta i les superfícies dels quatre sectors inclosos en l'àrea de repartiment són els següents:
  
Sector Superfície Edificabilitat
  
Sector V0-G 234.361,4 m2 0,75 m2t/m2
  
Sector K7-W 926.840,3 m2 0,85 m2t/m2s
  
Sector A6-W 932.462,9 m2 0,75 m2t/m2s
  
Sector V0-R 612.653,3 m2 0,698859 m2t/m2s
  
Total 1.316.318 m2 0,75 m2t/m2s
  
L'homologació estableix que cada sector ha de disposar de la següent superfície de zona verda de xarxa primària no computable com a xarxa secundària:
  
Sector Y9-C 6.355 m2s
  
Sector Z3-W 9.140 m2s
  
Sector J1-Q 42.308 m2s
  
Sector T8-B 88.655 m2s
  
L'homologació estableix les condicions de desenvolupament dels sectors i preveu que els primers 100 metres del litoral tinguen un tractament dotacional.
  
4. S'han emés els informes següents:
  
- El 9 de juliol de 2001, informe de la Confederació Hidrogràfica del Xúquer.
  
- El 13 de juliol de 2001, dictamen de l'Ajuntament de Cabanes.
  
- El 16 de juliol de 2001, informe de la Direcció General de Costes del Ministeri de Medi Ambient.
  
Per part de l'ajuntament es van sol·licitar també informes de Renfe (el 16 de maig de 2001) i de la Conselleria de Cultura i Educació (el 16 de maig de 2001).
  
Fonaments de dret
  
1. És objecte del present procediment l'aprovació definitiva de l'homologació a la LRAU de l'àrea del sòl urbanitzable no programat del municipi d'Orpesa denominada les Amplàries, en la qual es delimiten els sectors de sòl urbanitzable R4-A, R4-B, R5-A i R5-B. Aquesta homologació d'aquesta àrea de repartiment que engloba els quatre sectors citats s'ha tramitat per l'ajuntament amb ocasió de la tramitació del pla parcial i el programa del sector R4-B.
  
Junt amb la sol·licitud de l'aprovació definitiva de l'homologació de les Amplàries, l'Ajuntament d'Orpesa ha remés també el pla parcial del sector R4-B per a la seua aprovació definitiva.
  
L'apartat I.1 de la Instrucció de Planejament 1/1996, sobre homologacions, aprovada per l'Ordre del conseller d'Obres Públiques, Urbanisme i Transports de 29 de març de 1996 (d'ara endavant instrucció sobre homologacions) assenyala el següent:
  
«Per raons institucionals, és d'interés prioritari per a l'administració de la Generalitat fer efectiva amb rapidesa la transferència de competències en favor dels municipis que, en matèria de planejament, resulta possible i pertinent segons la nova legislació. Això implica traslladar la responsabilitat decisòria sobre l'aprovació del planejament parcial i de reforma interior als ajuntaments, i se'ls fa competents per a l'aprovació d'aquells plans -parcials i de reforma interior- que comporten canvis, fins i tot en les previsions del planejament general, sempre que només afecten al que legalment es denomina ordenació detallada».
  
De conformitat amb el dit criteri, i ja que en el cas que ens ocupa l'Ajuntament d'Orpesa ha tramitat una homologació de una àrea conformada per quatre sectors, i amb l'objecte de fer efectiva de manera immediata l'autonomia municipal en la seua interpretació més favorable per al municipi, l'acord autonòmic es limitarà a examinar el document d'homologació, sense entrar en l'examen del pla parcial del sector R4-B. Respecte d'aquest, expedida per la conselleria de cèdula d'urbanització (la qual podrà expedir-se tan prompte com s'aprove l'homologació), l'Ajuntament d'Orpesa serà l'administració competent per a aprovar definitivament el pla.
  
2. La tramitació de l'homologació ha sigut correcta, de conformitat amb que estableix l'article 38, 52 i concordants de la LRAU i la documentació està completa, a l'efecte del que disposa l'article 27 de la LRAU i en la instrucció sobre homologacions.
  
3. La Comissió Territorial d'Urbanisme de Castelló, en sessió de 21 de desembre de 2000, va aprovar definitivament l'homologació sectorial i el pla parcial del sector R4-A d'Orpesa. En el dit acord s'assenyalava que l'Ajuntament d'Orpesa, per a donar compliment al que disposa l'article 62.1.B de la LRAU, segons el qual el sòl urbanitzable ha de tenir un aprofitament tipus semblant o un valor urbanístic semblant, havia d'establir per a tots els sectors que s'homologuen en l'àrea de les Amplàries un aprofitament tipus semblant, sense que aquest poguera ser fixat per cada homologació sectorial a la seua conveniència. En aqueix sentit, el ple de l'Ajuntament d'Orpesa, en sessió el mateix dia 21 de desembre de 2000, va establir que la que es denominava àrea de les Amplàries tindria un aprofitament tipus de 0,75 m2t/m2s, la qual cosa es tenia en compte en les distintes homologacions sectorials que pogueren tramitar-se en la dita àrea. L'increment d'edificabilitat que tal aprofitament representava respecte a les previsions del Pla General es va justificar per l'ajuntament de la manera següent:
  
- El Pla General d'Ordenació Urbana d'Orpesa data de l'any 1972, i la seua última revisió és de l'any 1982, revisió que no afectava la zona que ens ocupa. Els anys transcorreguts des de la redacció del pla junt amb l'experiència acumulada durant el període i l'evolució i el desenvolupament de la demanda turística experimentada, indiquen que pareix necessari un retoc, quant als aprofitaments definits en el seu dia en algunes de les seues zones. Concretament, en les Amplàries pareix necessària una modificació a l'alça dels dits aprofitaments per a aconseguir el tipus de desenvolupament urbanístic que corresponga a la demanda del visitant que Orpesa està tenint dominantment des de fa anys. Aquesta demanda, en el model d'ocupació que predomina en la zona centre i nord coster del terme municipal està basada en habitatge de marcat caràcter estacional, reduïda grandària, cost moderat i, sobretot, que genere poques despeses comunitàries i de manteniment.
  
La morfologia urbana que pot satisfer aquesta demanda pareix evident que és la d'una ordenació d'aspecte «urbà», amb una malla urbana de viari geomètrica ben estructurada i amb demandes mitjanes.
  
- La condició geogràfica de les Amplàries que és una zona oberta, exposada a forts vents, sense arbratge natural d'importància i topogràficament plana, des d'un punt de vista urbanístic, es presta a funcionar millor amb edificació mitjana abans que de baixa densitat. Per descomptat no és lloc geogràficament adequat per a consolidar una edificació dispersa ni un hàbitat exclusivament obert o exposat, ni resulta un entorn atractiu per a la implantació de baixes densitats.
  
- La seua topografia plana fa que es preste a un traçat urbanístic de malla reticular, de viari amb traçats ortogonals i carrers rectes, estructurats entorn de l'eix de l'avinguda de Barcelona en paral·lel a la línia de costa i a la via del ferrocarril. Per açò el model urbanístic que pareix adequat i quasi inevitable és el d'un eixamplament d'aspecte més aviat urbà i de morfologia regular, per a la qual cosa la tipologia d'edificació més correcta és la de blocs d'edificació passant, cosa que correspon a un model d'ocupació de densitats mitjanes i no de densitats baixes. Les Amplàries són un emplaçament molt diferent d'altres zones del sud del terme municipal on en canvi, sí que hi ha unes altres àrees amb topografia menys monòtona amb pinedes naturals o amb una configuració de costes menys lineal que, al contrari, les fa més propícies a la proposta d'ordenació viària d'aspecte menys geomètric i de tipologies més decantades cap a l'habitatge unifamiliar.
  
- Paral·lelament, el valor de situació o renda de posició de les Amplàries és sensiblement inferior al de la zona sud del terme municipal. Això s'explica per diverses raons: major llunyania del nucli urbà de Benicàssim i de Castelló, configuració més monòtona del litoral, condicions d'accessibilitat i, també, raons tradicionals. Tot això fa que, en conjunt, l'aprofitament urbanístic de les Amplàries presente un valor unitari de mercat més moderat i un atractiu de demanda que sembla més adequat per a segments més amplis de població i amb una oferta de preus més moderats que unes altres zones del mateix municipi. Així doncs, el desenvolupament urbanístic d'aquesta zona nord, amb garanties de rendibilitat que el fomenten, fa aconsellable compensar el menor valor urbanístic unitari amb un major aprofitament tipus. Imposar un model turístic elitista en aquesta zona no respon a les demandes reals que l'experiència de l'última dècada ha permés constatar i que aconsella, més aviat, l'atenció de demandes d'un segment ampli d'usuaris turístics que exigeix preus moderats i busquen ambients vacacionals concorreguts.
  
- Des del punt de vista legal cal recordar que la LRAU, en l'article 62.2, no exigeix, en absolut, que tots els sòls urbanitzable tinguen el mateix coeficient d'edificabilitat, ni tan sols un de semblant. El que exigeix és que aquesta edificabilitat, que haurà de ser adequada en cada zona, es compense amb cessions o es pondere considerant el diferent valor de repercussió que té cada localització per a donar lloc a un valor urbanístic semblant, objectiu legal que difícilment es pot aconseguir quan igualant a la baixa les zones que tenen menor valor per unitat d'aprofitament amb les de vocació més elitista.
  
- Hi ha unes altres dades addicionals que s'han de considerar que, encara que siguen secundàries, no es poden perdre de vista en un mínim exercici de realisme. Les Amplàries són una zona d'estructura de propietat molt minifundista i repartida i amb un rendiment agrícola efectiu. S'uneix a això que hi ha una gran concentració de càmpings, algun dels quals necessàriament s'haurien de reubicar o remodelar si no és que s'intente urbanitzar amb una estructura viària racional. Això implica dificultats de gestió de sòl i d'indemnització per afecció a activitats existents que difícilment es resoldran en aquesta zona amb una edificabilitat excessivament reduïda.
  
- Finalment, ens sembla que és una bona localització per a assegurar l'atenció de les demandes turístiques existents, les característiques que són dominants a Orpesa. Cosa que sempre serà preferible fer-ho amb un canvi limitat de les determinacions del PGOU, circumscrit a permetre la ubicació de més població on ja estava previst allotjar-la, que plantejar-se reclassificacions de sòl de major impacte ambiental que desvirtuen el model territorial existent.
  
L'homologació de l'àrea de les Amplàries que ara s'examina dóna ple compliment al que s'ha acordat tant per la Comissió Territorial d'Urbanisme de Castelló com per l'Ajuntament d'Orpesa en els acords de 21 de desembre de 2000. Així, en compte de continuar tramitant homologacions sectorials en la dita àrea, es tramita una homologació simultània dels quatre sectors que conformen tots aquells una única àrea de repartiment, amb un aprofitament tipus de 0,75 m2s/m2t. En aquest sentit, l'homologació de les Amplàries satisfà plenament les exigències derivades de l'article 62.1.B de la LRAU a les quals es va referir l'acord de la Comissió Territorial d'Urbanisme de Castelló a què s'ha fet referència.
  
4. L'homologació de les Amplàries estableix, com ja s'ha dit, un aprofitament tipus en aquesta àrea de repartiment de 0,75 m2s/m2s. L'edificabilitat que açò representa suposa incrementar la que resultava de les determinacions que per al sòl urbanitzable no programat R-4 i R-5 va establir el Pla General d'Orpesa, i que eren respectivament d'1,5 m3/m2 i d'1,25 m3/m2.
  
El Pla General d'Orpesa, a l'hora de calcular les zones verdes de sistema general, va tindre en compte la població potencial del sòl urbanitzable no programat R-4, però amb una edificabilitat d'1,5 m3/m2, la qual cosa, transformat a m2 de sostre (prenent com a alçària 2,8 m) equival a 0,5357 m2t/m2t. Per tant, l'increment d'aquesta edificabilitat de 0,5357 m2t/m2s a 0,75 m2t/m2 exigeix incrementar també les zones verdes de la xarxa primària, això en la línia del que assenyala l'últim paràgraf de l'article 17 de l'annex del RPCV. En el mateix sentit, el Pla General d'Orpesa també va tindre en compte la població potencial del sòl urbanitzable no programat R-5, però amb una edificabilitat d'1,25 m3/m2, la qual cosa, transformat a m2 de sostre (prenent com a alçària 2,8 m) equival a 0,4464 m2t/m2t, la qual cosa el l'increment d'edificabilitat operat en els sectors R5-A i R5-B obliga també a calcular una xarxa primària complementària de zones verdes.
  
Les disposicions del Pla General d'Orpesa per al sòl urbanitzable no programat especifiquen que per al mesurament del nombre d'habitants s'ha partit de la dada de 3,6 habitants per habitatge de 350 m3, la qual cosa equivadria a 125 m2t. D'aquesta manera, segons la manera de calcular la població del Pla General, a l'efecte de la reserva de sistema general d'espais lliures, per cada 125 m2 de sostre corresponen 3,6 habitants, la qual cosa suposa 0,0288 habitants per metre quadrat de sostre edificable. Aquestes xifres són les que han sigut utilitzades per l'homologació per a calcular els habitants que s'augmenten com a conseqüència de l'increment de l'índex d'edificabilitat.
  
Seguint aquest criteri, que ja es va utilitzar en l'homologació sectorial del sector R4-A d'Orpesa, l'homologació de les Amplàries calcula quin ha de ser la superfície de xarxa primària de zona verda amb computable com a xarxa secundària que correspon a cada sector, la qual s'ubicarà en la zona de 100 metres del litoral prevista en l'homologació. Així, hi ha una compensació adequada en relació amb aquest increment d'edificabilitat.
  
5. El 9 de juliol de 1991 s'ha emés un informe a l'homologació de les Amplàries per part de la Confederació Hidrogràfica del Xúquer. En l'informe s'assenyala el següent:
  
Quant a les competències d'aquesta Confederació Hidrogràfica s'ha de considerar l'afectació que el citat instrument de planificació puga tenir respecte a llits públics, així com la seua incidència en les aigües continentals (superficials o subterrànies). D'altra banda s'ha de tenir en compte, si és procedent, l'existència d'espais hídrics amb possible interés ecològic/mediambiental.
  
Referent a qualsevol modificació que es pretenga realitzar en els llits a què afecte, s'haurà de redactar per tècnic superior competent, degudament firmat i visat, el preceptiu projecte de construcció i haurà de tenir autorització prèvia d'aquesta Confederació Hidrogràfica per a poder iniciar les obres.
  
Així mateix, tota actuació que es vulga executar en el domini públic hidràulic i/o dins de la seua zona de policia, a banda de respectar la servitud de pas mínima de 5 m, tindrà com a requisit previ i indispensable a la iniciació de les obres, l'obtenció de l'autorització d'aquesta Confederació Hidrogràfica del Xúquer d'acord amb la legislació citada al final.
  
Igualment s'haurà d'obtenir autorització prèvia per a l'abocament de les aigües tant residuals com pluvials, així com si es preveu realitzar captacions d'aigua superficial o subterrània.
  
Davant de la ubicació de zones urbanes citades prop dels llits públics la consideració de les zones inundables es delimitaran pels nivells teòrics que aconseguirien les aigües en les avingudes el període estadístic de retorn de les quals siga de 500 anys, si bé la competència d'aquest organisme només afecta la zona de policia (100 metres a partir dels dos marges comptats cap a l'exterior).
  
Pel que fa a altres espais hídrics d'interés mediambiental, tals com zones humides, la determinació d'àrees de protecció que puguen condicionar l'ús del sòl i les activitats que s'han de desenvolupar, fora de la zona de policia de l'administració hidràulica, correspon a l'òrgan competent de la comunitat autònoma corresponent.
  
En resum, aquesta actuació, en quant afecte el domini públic hidràulic i/o la seua zona de policia s'haurà d'ajustar en totes les seues fases al que disposa la normativa específica vigent i en particular a la Llei d'Aigües 29/1985, de 2 d'abril, modificada per la Llei 45/1999, de 13 de desembre, els seus reglaments i la resta de disposicions que la desenvolupen.
  
Aquestes condicions s'hauran d'observar en el desenvolupament dels plans parcials dels sectors previstos en l'homologació.
  
D'altra banda, l'actuació no afecta zones que siguen inundables segons la cartografia temàtica del risc d'inundacions de la Conselleria d'Obres Públiques, Urbanisme i Transports a què es refereix l'Ordre del conseller d'Obres Públiques, Urbanisme i Transports de 8 de març de 1999.
  
6. El 16 de juliol de 2001 s'ha emés un informe per part de la Direcció General de Costes del Ministeri de Medi Ambient. En aquest informe, després d'exposar-se els antecedents i els informes emesos per aquesta direcció general en fases anteriors de la tramitació de l'homologació, es conclou el següent:
  
Analitzada la documentació i en relació amb la vora litoral s'indica el següent:
  
a) En les Normes Urbanístiques, en l'apartat I.3 Situació de l'edificació, s'indica expressament que les edificacions destinades a residència o habitació se situaran fora de la zona de servitud de protecció en compliment del que estableix l'article 25 de la Llei 22/1988 de Costes. En l'apartat II.1.3, Condicions d'Edificació de la Zona RES, s'inclou un paràgraf que indica que en cas d'estar afectat per la servitud de protecció del domini públic maritimoterrestre, serà d'aplicació el que indiquen els articles 23 i següents de la Llei de Costes i 43 i següents del Reglament.
  
b) En l'apartat 4.12, Serveis, de la memòria, s'indica que el subministrament d'aigua està previst per una canonada general de diàmetre 259 mm que transcorrerà per l'avinguda de Barcelona el projecte d'urbanització del qual es troba aprovat i en execució parcial i que una vegada acabades aquestes obres l'empresa subministradora podrà suprimir la línia existent de domini públic per quedar garantit el subministrament a través de la citada avinguda.
  
Vist l'anterior aquesta direcció general informa favorablement l'homologació modificativa de l'àrea de les Amplàries i pla parcial sector R4-B d'Orpesa».
  
Així, no hi ha, en atenció a l'afectació de l'homologació sobre les competències de la Direcció General de Costes del Ministeri de Medi Ambient, obstacle a l'aprovació definitiva de l'homologació.
  
7. Durant la tramitació municipal de l'homologació, el pla parcial R4-B i el programa s'ha emés un informe per part de la Direcció Territorial de Medi Ambient en relació amb les vies pecuàries. En aquest informe de vies pecuàries se sosté que aquelles parcel·les que van ser declarades en el seu moment com a sobrants (i per tant, susceptibles de ser alienades), però sobre les quals no s'ha acreditat que han sigut alienades, han de quedar excloses de la classificació de sòl urbanitzable.
  
Aquesta al·legació del Servei de Vies Pecuàries no pot impedir l'aprovació de l'homologació. El pla d'ordenació número 8 de l'homologació estableix les zones de protecció de l'àrea homologada, i en el aquest, entre altres coses, es delimita la zona necessària de l'Assagador Reialenc del Mar, com la zona declarada sobrant (la qual està dins de la zona dels 100 metres de la zona de protecció de costes, la qual té un tractament de sòl dotacional en virtut de l'homologació). Aquesta determinació de l'homologació és legalment correcta i suficient a l'efecte de la seua aprovació definitiva.
  
En realitat la qüestió que es planteja per part del Servei de Vies Pecuàries és una qüestió relativa al dret de propietat d'unes parcel·les que van ser en el seu moment declarades no necessàries per a la via pecuària i, per tant, susceptibles de ser alienades, i el que es discuteix és si aquesta alienació va ser o no materialitzada. Aquestes qüestions no són rellevants des del punt de vista de l'ordenació urbanística, i hauran de ser ventilades en la fase de reparcel·lació de l'execució del programa.
  
8. Un de les comeses de l'homologació, tal com resulta de l'apartat de la instrucció sobre homologacions és la fixació de les condicions de connexió per a cada actuació integrada.
  
L'apartat de condicions de connexió i integració de l'homologació de les Amplàries estableix el següent:
  
L'àmbit delimitat és confrontant al nucli urbà consolidat del centre estival d'Orpesa, antic pla parcial avui executat, classificat com a sòl urbà ZU-D3 i dotat de tots els serveis urbanístics, i inclou el pla parcial del sector R4-A amb el projecte d'urbanització aprovat i en execució. Per consegüent, aquests es troben al límit de l'àmbit de l'actuació i justifiquen per si sols la connexió i integració de la resta amb l'entorn urbanitzat.
  
A més, l'Ajuntament d'Orpesa ha redactat el projecte d'urbanització de l'avinguda de Barcelona que, partint del nucli urbà d'Orpesa, discorre paral·lelament a la línia de la costa fins al límit nord del terme municipal, i s'inclou no solament la pavimentació de calçades i voreres, sinó els restants serveis de proveïment d'aigua potable, evacuació d'aigües residuals, subministrament d'energia elèctrica i d'enllumenat públic.
  
Es fixen com a condicions de connexió i integració en l'entorn les següents:
  
1. Les xarxes locals de servei de les actuacions que es pretenguen per a cadascun dels programes que desenvolupen els sectors inclosos en aquesta homologació, quedaran connectades a les existents i previsiblement en funcionament en el pla parcial del sector R4-A o, si és procedent, a les previstes pel projecte d'urbanització de l'avinguda de Barcelona, redactat per l'Ajuntament d'Orpesa i en fase de tramitació de la seua execució.
  
Si, arribat el cas, es proposa una unitat d'execució que requerisca connectar les seues xarxes locals a l'avinguda de Barcelona i aquesta no s'haguera executat, s'inclourà dins del programa l'execució del tram necessari per al seu funcionament.
  
2. Es garantirà la connexió de la xarxa viària de les actuacions amb l'existent en el moment en què aquella s'execute, constituïda en qualsevol cas pel camí de l'Atall i la carretera vella, i es garanteix el manteniment de l'accés per espais públics a les finques afectades per l'actuació i les exteriors a aquesta.
  
3. En executar-se la unitat d'execució, s'haurà de garantir, com a mínim, la urbanització i la construcció simultània en les condicions fixades per la normativa urbanística vigent, i s'haurà de complir en ocupar-se en el seu cas la construcció acabada la condició de solar establida per l'article 6.1 de la Llei 6/1994, de la Generalitat Valenciana.»
  
Aquestes condicions de connexió s'hauran de complir en els plans parcials que desenvolupen cadascun dels sectors de l'homologació. En particular, s'estableix com a condició objectiva de connexió dels nous sectors l'execució prèvia o simultània de la urbanització de l'avinguda de Barcelona.
  
D'altra banda, una de les condicions de connexió i integració que s'han de verificar en el desenvolupament d'actuacions integrades, per a complir el que disposa l'article 30.1 de la LRAU, és l'acreditació de la disponibilitat de proveïment d'aigua potable que assegure la suficiència d'aquest, tal com recorda ara de manera expressa l'article 126.4a del RPCV. Per tant, i com a condició de connexió addicional, s'estableix que els programes de desenvolupament d'aquests sectors hauran d'acreditar la disponibilitat de proveïment d'aigua potable.
  
Els plans parcials hauran de completar la trama viària de forma que no existisquen vials sense continuïtat.
  
Finalment, s'estableix també com a condició de desenvolupament dels plans parcials que afecten la zona de protecció de costes, la zona de protecció del llit públic i la zona de protecció del ferrocarril que s'haja de sol·licitar abans de l'aprovació definitiva l'informe, respectivament, de la Direcció General de Costes del Ministeri de Medi Ambient, de la Confederació Hidrogràfica del Xúquer i de Renfe.
  
9. Recapitulant tot el que s'ha dit fins ara, cal concloure que l'homologació de l'àrea de les Amplàries aprovada per l'Ajuntament d'Orpesa s'ajusta al que resulta de la LRAU i de la instrucció sobre homologacions, per la qual cosa procedeix la seua aprovació definitiva. Les condicions de connexió dels distints sectors seran les assenyalades en el fonament huité de l'acord.
  
10. De conformitat amb el que estableix els articles 8.a i 9 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme que en el cas de municipis menors de 50.000 habitants, com és el cas d'Orpesa, tindrà l'efecte de resolució d'execució.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament l'homologació de l'àrea de les Amplàries del municipi d'Orpesa, i establir com a condicions de desenvolupament les que s'han assenyalat en el fonament de dret huité.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.